ส่วนที่ 1

ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท จัสมิน อินเตอร์เนชั่นแนล จำกัด (มหาชน)
จัดตั้งขึ้นโดยกลุ่มที่ปรึกษาคนไทยซึ่งเป็นผู้ทรงคุณวุฒิและมีประสบการณ์ด้านวิศวกรรมโทรคมนาคมและการจัดการ
โดยมุ่งเน้นธุรกิจด้านเทคโนโลยีสื่อสารโทรคมนาคม ในปี 2537 บริษัทได้แปรสภาพเป็นบริษัทมหาชน
และเป็นบริษัทจดทะเบียนในตลาดหลักทรัพย์แห่งประเทศไทย ณ วันที่ 31 ธันวาคม 2546
บริษัทมีทุนจดทะเบียนทั้งสิ้นจำนวน 15,685.67 ล้านบาท และมีทุนจดทะเบียนชำระแล้ว จำนวน
6,797.62 ล้านบาท โดยมีกลุ่มโพธารามิกเป็นผู้ถือหุ้นรายใหญ่จำนวน 1,732,234,520 หุ้น
หรือคิดเป็นร้อยละ 25.48 ของทุนจดทะเบียนชำระแล้ว
ปัจจุบันบริษัทได้ขยายและพัฒนาสายงานธุรกิจสื่อสารโทรคมนาคมเพิ่มเติมในหลายๆ ด้าน
เพื่อให้สอดคล้องกับความก้าวหน้าของเทคโนโลยีและความต้องการของตลาดที่เปิดให้มีการแข่งขันกันอย่างเสรี
โดยการดำเนินธุรกิจของบริษัทจะเป็นรูปแบบของการดำเนินงานในนามของบริษัทเอง
และร่วมลงทุนผ่านบริษัทในเครือ ในฐานะ Holding Company
ซึ่งสามารถแบ่งสายธุรกิจตามที่ดำเนินการได้เป็น 4 ลักษณะ คือ

1. ธุรกิจด้านการให้บริการระบบโทรคมนาคมต่างๆ (Telecom Operators and Service
Providers) โดยบริษัทได้จัดตั้งบริษัทในเครือรับผิดชอบดำเนินการธุรกิจ มีรายได้สำหรับปี 2546
เท่ากับ 3,972.4 ล้านบาท หรือคิดเป็นร้อยละ 56.13 ของรายได้รวมของกลุ่มบริษัท
บริษัทในเครือที่ประกอบธุรกิจด้านนี้ประกอบด้วย บริษัท อคิวเมนท์ จำกัด บริษัท จัสมิน ซับมารีน
เทเลคอมมิวนิเคชั่นส์ จำกัด บริษัท ไทย ลองดิสแทนส์ เทเลคอมมิวนิเคชั่นส์ จำกัด บริษัท เอเซียส
รีเยนแนล เซอร์วิส จำกัด บริษัท คอมพิวเนท คอร์ปอเรชั่น จำกัด บริษัท สมาร์ท ไฮเวย์ จำกัด
และบริษัท ทีทีแอนด์ที จำกัด (มหาชน)

2. ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์
รวมทั้งการจัดจำหน่าย (System Integration and Distribution) มีรายได้สำหรับปี 2546
เท่ากับ 2,435.3 ล้านบาท หรือคิดเป็นร้อยละ 34.41 ของรายได้รวมของกลุ่มบริษัท
บริษัทที่ประกอบธุรกิจด้านนี้ประกอบด้วย บริษัท จัสมิน อินเตอร์เนชั่นแนล จำกัด (มหาชน) บริษัท
จัสมิน เทเลคอม ซิสเต็มส์ จำกัด บริษัท จัสมิน สมาร์ทช็อป จำกัด บริษัท
สยามเทลเทคคอมพิวเตอร์ จำกัด และบริษัท ที.เจ.พี. เอ็นจิเนียริ่ง จำกัด

3. ธุรกิจบริการด้านอินเตอร์เนต (Internet Business) มีรายได้สำหรับปี 2546 เท่ากับ
208.10 ล้านบาท หรือคิดเป็นร้อยละ 2.94 ของรายได้รวมของกลุ่มบริษัท
บริษัทในเครือที่ประกอบธุรกิจด้านนี้ประกอบด้วย บริษัท จัสมิน อินเตอร์เนต จำกัด บริษัท จัสมิน
ไซเบอร์ เวอร์ค จำกัด บริษัท ศูนย์บริการวิทยาการ อินเตอร์เนต จำกัด และบริษัท เทเลเคอม
เคเอสซี จำกัด

4. ธุรกิจอื่นๆ มีรายได้สำหรับปี 2546 เท่ากับ 461 ล้านบาท หรือคิดเป็นร้อยละ 6.51
ของรายได้รวมของกลุ่มบริษัท บริษัทในเครือที่ประกอบธุรกิจด้านนี้ประกอบด้วย บริษัท จัสมิน
อินเตอร์เนชั่นแนล โอเวอร์ซีส์ จำกัด และบริษัท พรีเมียม เรียลเอสเตท จำกัด

ในปี 2546 สภาพตลาดของธุรกิจโทรคมนาคมโดยรวมมีการแข่งขันสูงขึ้นกว่าปีที่ผ่านมา
เนื่องจากบริษัทโทรคมนาคมหลายบริษัทได้ปรับเปลี่ยนกลยุทธ์ด้วยการจับขั้วพันธมิตรเพื่อดำเนินการตลาดแข่งขันกับคู่แข่งรายอื่น
และจากการที่องค์การโทรศัพท์แห่งประเทศไทย
ซึ่งเดิมเป็นหน่วยงานรัฐวิสาหกิจที่ดูแลสัมปทานกิจการโทรคมนาคมได้แปรรูปเป็นบริษัทมหาชน (บริษัท
ทศท คอร์ปอเรชั่น จำกัด (มหาชน))
อาจจะหันมาประกอบธุรกิจเองแทนการให้สัมปทานแก่บริษัทเอกชนและกลายเป็นคู่แข่งขันของบริษัทได้ในอนาคต
จึงเป็นเหตุให้บริษัทต้องใช้ความพยายามและระมัดระวังในการทำการตลาดมากขึ้นเพื่อให้สามารถเพิ่มส่วนแบ่งการตลาดของธุรกิจใหม่ไปพร้อมกับที่จะต้องพยายามรักษาส่วนแบ่งการตลาดธุรกิจเดิมไว้

นอกจากนี้
จากสภาพการที่ผู้ให้บริการโทรศัพท์มือถือทั้งรายเก่าและรายใหม่ต่างแข่งขันกันทั้งในด้านราคาและการให้บริการ
ทำให้ผู้บริโภคเลือกใช้บริการโทรศัพท์มือถือมากขึ้นและกลุ่มเป้าหมายลดความต้องการในการใช้โทรศัพท์พื้นฐานลง
การทำงานของบริษัทและบริษัทในเครือซึ่งส่วนใหญ่จะเกี่ยวเนื่องกับการให้บริการโทรศัพท์พื้นฐานจึงต้องปรับเปลี่ยนกลยุทธ์ในการดำเนินธุรกิจให้เป็นไปในเชิงรุกมากขึ้น
เพื่อให้สามารถแข่งขันกับบริษัทอื่นๆ ได้ โดยในปี 2546
บริษัทได้ดำเนินนโยบายต่อเนื่องในการเพิ่มรายได้ของกลุ่มบริษัทด้วยการขยายการลงทุนในธุรกิจที่เกี่ยวเนื่องอื่นๆ
ซึ่งมีแนวโน้มการเจริญเติบโตสูง เป็นที่นิยมของผู้ใช้บริการหรือผู้บริโภค อาทิ
บริการรับส่งข้อมูลความเร็วสูง บริการทางด้านอินเตอร์เนต บริการพัฒนาซอฟต์แวร์ด้านต่างๆ
และธุรกิจให้บริการจ้างเหมาด้านระบบโทรคมนาคมและสารสนเทศแก่ธุรกิจภายนอก
(Outsourcing) เป็นต้น

ปัจจุบัน ถึงแม้กระทรวงเทคโนโลยีสารสนเทศและการสื่อสาร (“ไอซีที”)
จะดูแลด้านกิจการโทรคมนาคมโดยเฉพาะแล้วก็ตาม
แต่การดำเนินการแปรสัญญาสัมปทานของรัฐก็ยังไม่คืบหน้าเท่าที่ควร
ทำให้ภาครัฐไม่สามารถสรุปกรอบการแปรสัญญาที่ชัดเจนได้ นอกจากนี้
การที่ศาลปกครองสูงสุดได้มีคำพิพากษายืนตามศาลชั้นต้นให้เพิกถอนคณะกรรมการกำกับดูแลการประกอบกิจการโทรคมนาคมแห่งชาติ
(“กทช.”) ทั้ง 14 คน เมื่อวันที่ 10 มกราคม 2546 ทำให้กระบวนการสรรหาต้องเริ่มนับหนึ่งใหม่
โดยปัจจุบันคณะกรรมการสรรหาได้คัดเลือกผู้สมัครเป็นคณะกรรมการกทช. จำนวน 14 คนแล้ว
และได้เสนอรายชื่อให้ที่ประชุมวุฒิสภาพิจารณาคัดเลือกให้เหลือ 7 คนต่อไป

อย่างไรก็ตาม เมื่อวันที่ 21 มกราคม 2546
คณะรัฐมนตรีได้มีมติอนุมัติให้ดำเนินการออกพระราชกำหนดแก้ไขเพิ่มเติมพระราชบัญญัติพิกัดอัตราภาษีสรรพสามิต
พ.ศ. 2527 โดยได้อนุมัติให้รัฐจัดเก็บภาษีกิจการโทรคมนาคมในอัตราไม่เกิน 50%
ซึ่งเป็นการเปลี่ยนรูปแบบการจ่ายส่วนแบ่งรายได้ที่แต่เดิมเอกชนต้องจ่ายให้แก่รัฐวิสาหกิจคู่สัญญามาเป็นการจ่ายในระบบภาษีสรรพสามิต
การแก้ไขกฎหมายครั้งนี้จึงจะมีส่วนช่วยให้การเก็บภาษีบริการต่างๆ
ชัดเจนและเป็นมาตรฐานเดียวกัน
อันจะเป็นผลให้เอกชนมีขีดความสามารถและความคล่องตัวในการแข่งขันมากขึ้น
รวมทั้งยังเป็นไปตามข้อตกลงกับองค์การการค้าโลก (“WTO”)
ที่ต้องการให้มีการเปิดเสรีกิจการด้านโทรคมนาคมทุกๆ ด้าน ในปี พ.ศ. 2549 ด้วย

สรุปข้อมูลผลการดำเนินงานของบริษัท

ผลการดำเนินงานของบริษัทปี 2546 บริษัทมีรายได้รวมเท่ากับ 7,076 ล้านบาท
แบ่งเป็นรายได้จากธุรกิจด้านการให้บริการระบบโทรคมนาคม จำนวน 3,638 ล้านบาท
หรือคิดเป็นร้อยละ 51 ของรายได้รวม
รายได้จากธุรกิจด้านการออกแบบงานวิศวกรรมติดตั้งโทรคมนาคมและระบบคอมพิวเตอร์
รวมทั้งการจำหน่าย จำนวน 1,958 ล้านบาทหรือคิดเป็นร้อยละ 28 ของรายได้รวม
รายได้จากธุรกิจการบริการอินเตอร์เนต จำนวน 200 ล้านบาท คิดเป็นร้อยละ 3 ของรายได้รวม
และรายได้อื่นๆ จำนวน 1,281 ล้านบาท หรือคิดเป็นร้อยละ 18 ของรายได้รวม
โดยบริษัทมีผลกำไรสำหรับปี 2546 เท่ากับ 4,243 ล้านบาท
เพิ่มขึ้นจากปีก่อนที่มียอดขาดทุนสุทธิเท่ากับ 5,861 ล้านบาท เป็นกำไรจากการดำเนินงาน 1,129
ล้านบาท ส่วนแบ่งจากบริษัทร่วมซึ่งส่วนใหญ่เป็นของบริษัท ทีทีแอนด์ที จำกัด (มหาชน) 255
ล้านบาท กำไรจากอัตราแลกเปลี่ยน 692 ล้านบาท
ตั้งสำรองเผื่อการด้อยค่าของสินทรัพย์โดยเป็นการด้อยค่าของเงินลงทุนในบริษัท ACeS
International Limited และต้นทุนสถานีภาคพื้นดินเอเซียส 438 ล้านบาท
และกำไรจากการปรับโครงสร้างหนี้ 2,605 ล้านบาท

จากการประชุมคณะกรรมการผู้บริหารแผนของบริษัท ครั้งที่ 12/2546 เมื่อวันที่ 25 กันยายน 2546
ที่ประชุมได้มีมติให้ออกใบสำคัญแสดงสิทธิที่จะซื้อหุ้นสามัญของบริษัทชนิดระบุชื่อผู้ถือและเปลี่ยนมือได้โดยจัดสรรให้แก่ผู้ถือหุ้นเดิมของบริษัทที่มีรายชื่อปรากฏอยู่ในสมุดทะเบียนผู้ถือหุ้นสามัญ
ณ วันปิดสมุดทะเบียนพักการโอนหุ้นสามัญเมื่อวันที่ 20 ตุลาคม 2546 จำนวน 551,970,477 หน่วย
โดยมีราคาเสนอขาย 0.05 บาท มูลค่าที่ตราไว้หุ้นละ 10 บาท มีอายุโครงการทั้งสิ้น 5 ปี
โดยผู้ถือใบสำคัญแสดงสิทธิ 1 หน่วย มีสิทธิในการซื้อหุ้นสามัญของบริษัทได้ 1 หุ้นในราคาใช้สิทธิ
5.00 บาทต่อหุ้น ทุกวันทำการที่ 30 ของเดือนมีนาคม มิถุนายน กันยายน และธันวาคม
นับจากวันใช้สิทธิซื้อหุ้นสามัญครั้งแรกตามที่ระบุในใบสำคัญแสดงสิทธิจนสิ้นอายุใบสำคัญแสดงสิทธิ
ในกรณีที่วันใช้สิทธิดังกล่าวตรงกับวันหยุดทำการของบริษัทให้เลื่อนวันใช้สิทธิเป็นวันทำการถัดไป

นอกจากนี้ ที่ประชุมฯ ยังมีมติอนุมัติให้ลดทุนจดทะเบียน 12,672,000,000 บาท คงเหลือ
7,502,836,710 บาท และอนุมัติให้เพิ่มทุนจดทะเบียนใหม่อีก 8,182,836,710 บาท
เป็นทุนจดทะเบียน 15,685,673,420 บาท โดยออกเป็นหุ้นบุริมสิทธิจำนวน 20,000,000 หุ้น
มูลค่าที่ตราไว้หุ้นละ 10 บาท เพื่อใช้ในการแปลงหนี้เป็นทุนโดยสมัครใจ และออกหุ้นสามัญจำนวน
798,283,671 หุ้น มูลค่าที่ตราไว้หุ้นละ 10 บาท โดยแบ่งออกเป็น

 จำนวน 30,000,000 หุ้น เพื่อเสนอขายให้แก่ผู้ถือหุ้นเดิมหรือนักลงทุนเฉพาะเจาะจง
(ปัจจุบันได้เสนอขายให้แก่นักลงทุนโดยเฉพาะเจาะจงไปเรียบร้อยแล้วในราคาหุ้นละ 10 บาท)

 จำนวน 18,000,000 หุ้น เพื่อใช้ในการบังคับแปลงหนี้บางส่วนเป็นทุน
(ปัจจุบันบริษัทดำเนินการเรียบร้อยแล้ว)

 จำนวน 750,283,671 หุ้น เพื่อใช้รองรับการใช้สิทธิซื้อหุ้นสามัญของใบสำคัญแสดงสิทธิที่ออกใหม่
(JAS-W2) และ/หรือการปรับสิทธิใบสำคัญแสดงสิทธิเดิม (JAS-W)
ที่เป็นผลสืบเนื่องจากการออกใบสำคัญแสดงสิทธิ JAS-W2 และ/หรือการเพิ่มทุนตามแผนฟื้นฟูฯ

ต่อมาเมื่อวันที่ 24 ธันวาคม 2546 ที่ประชุมคณะกรรมการผู้บริหารแผน ครั้งที่ 19/2546
ได้อนุมัติให้บริษัท ดำเนินการเปลี่ยนแปลงมูลค่าหุ้นของบริษัท (แตกพาร์) จากมูลค่าที่ตราไว้หุ้นละ
10 บาท เป็น 1 บาท ซึ่งเมื่อวันที่ 31 ธันวาคม 2546
บริษัทได้จดทะเบียนเปลี่ยนมูลค่าที่ตราไว้เรียบร้อยแล้ว

จากการดำเนินการดังกล่าวข้างต้นมีผลให้การเสนอขายใบสำคัญแสดงสิทธิที่จะซื้อหุ้นสามัญของบริษัทครั้งที่
2 (JAS-W2) เปลี่ยนแปลงดังนี้ คือ

 ราคาเสนอขายเปลี่ยนเป็น 0.005 บาทต่อหน่วย

 มูลค่าที่ตราไว้เปลี่ยนเป็นหุ้นละ 1 บาท

 ราคาการใช้สิทธิแปลงสภาพเปลี่ยนเป็น 0.50 บาทต่อหุ้น ส่วนรายละเอียดอื่นๆ ยังคงเดิม

สรุปข้อมูลการปรับโครงสร้างหนี้ของบริษัทและบริษัทย่อย

ในเดือนกรกฎาคม 2543 บริษัทและบริษัท จัสมิน อินเตอร์เนชั่นแนล โอเวอร์ซีส์ จำกัด
ซึ่งเป็นบริษัทย่อยของบริษัทได้ลงนามสัญญาปรับโครงสร้างหนี้กับเจ้าหนี้สถาบันการเงิน
โดยสาระสำคัญของสัญญาเป็นการขยายระยะเวลาชำระคืนเงินกู้ยืมออกไป อีก 3.5 - 6.5 ปี
ตามลำดับ ซึ่งตามเงื่อนไขของสัญญาการปรับโครงสร้างหนี้ระบุให้บริษัทและ JIOC
ต้องนำสินทรัพย์ของบริษัทและ JIOC ไปค้ำประกันหนี้ดังกล่าว
และนอกจากนี้บริษัทต้องออกหุ้นของบริษัทให้กับ JIOC จำนวน 60 ล้านหุ้น
และนำหุ้นไปจำนำไว้กับเจ้าหนี้รวมทั้งต้องขายหุ้นดังกล่าวออกไปตามระยะเวลาที่กำหนดในสัญญาปรับโครงสร้างหนี้

ต่อมาบริษัทได้ผิดนัดชำระหนี้ตามสัญญาปรับโครงสร้างหนี้ซึ่งถึงกำหนดชำระในเดือนธันวาคม 2544
และเดือนมิถุนายน 2545 จำนวน 4.0 ล้านเหรียญสหรัฐฯ และ 16.6 ล้านเหรียญสหรัฐฯ
ตามลำดับ และ JIOC
ได้ผิดนัดชำระหนี้ตามสัญญาปรับโครงสร้างหนี้ซึ่งถึงกำหนดชำระในเดือนธันวาคม 2544 เป็นจำนวน
22.3 ล้านเหรียญสหรัฐฯ ด้วยเช่นกัน อีกทั้งบริษัทและ JIOC
มีผลขาดทุนจากการดำเนินงานและมีผลขาดทุนเกินทุนเป็นจำนวนที่มีสาระสำคัญ
ปัจจัยดังกล่าวทำให้บริษัทและ JIOC ต้องยื่นคำร้องต่อศาลล้มละลายกลางเพื่อขอฟื้นฟูกิจการ
และเมื่อวันที่ 9 สิงหาคม 2545 บริษัทและ JIOC ได้ยื่นคำร้องขอฟื้นฟูกิจการต่อศาลล้มละลายกลาง
และเมื่อวันที่ 17 กันยายน 2545
ศาลล้มละลายกลางได้มีคำสั่งให้ฟื้นฟูกิจการพร้อมทั้งแต่งตั้งให้บริษัท แจ้งวัฒนะ แพลนเนอร์ จำกัด
เป็นผู้ทำแผนฟื้นฟูกิจการ (“แผนฟื้นฟูฯ”) ของบริษัท และบริษัท ปากเกร็ด แพลนเนอร์ จำกัด
เป็นผู้ทำแผนฟื้นฟูฯของ JIOC ต่อมาวันที่ 7 สิงหาคม 2546 และ 30 กันยายน 2546
ศาลล้มละลายกลางได้มีคำสั่งเห็นชอบด้วยแผนฟื้นฟูฯ ที่ผู้ทำแผนจัดทำขึ้นดังกล่าวตามลำดับ

ทั้งนี้ ภายใต้แผนฟื้นฟูฯ ของบริษัท ได้แบ่งกลุ่มเจ้าหนี้ออกเป็น 8 กลุ่ม
โดยมีสรุปรายละเอียดของยอดหนี้และแนวทางในการชำระหนี้ ดังนี้

[TABLE]

[TABLE]

หมายเหตุ : 1. ยอดหนี้ในเจ้าหนี้แต่ละกลุ่มมีบางส่วนที่เป็นยอดหนี้ของบริษัทย่อยต่างๆ
โดยมีรายละเอียดดังนี้

* ยอดหนี้ของเจ้าหนี้กลุ่ม 1 เป็นของบริษัท อคิวเมนท์ จำกัด ทั้งจำนวน เท่ากับ 2,270 ล้านบาท

  ** ยอดหนี้ของเจ้าหนี้กลุ่ม 4 จำนวน 1,109 ล้านบาท ประกอบด้วย

- บริษัท จัสมิน อินเตอร์เนชั่นแนล โอเวอร์ซีส์ จำกัด จำนวน 0.08 ล้านบาท

- บริษัท อคิวเมนท์ จำกัด จำนวน 0.82 ล้านบาท

- บริษัท จัสมิน ซับมารีน เทเลคอมมิวนิเคชั่นส์ จำกัด จำนวน 1,108.10 ล้านบาท

*** ยอดหนี้ของเจ้าหนี้กลุ่ม 3 เป็นของบริษัท จัสมิน ซับมารีน เทเลคอมมิวนิเคชั่นส์ จำกัด
เพียงบางส่วน จำนวน 675.72 ล้านบาท

2.
ยอดหนี้ดังกล่าวเป็นยอดหนี้ที่เจ้าพนักงานพิทักษ์ทรัพย์มีคำสั่งเห็นชอบด้วยมูลหนี้แล้วในเดือนพฤศจิกายน
2546

ทั้งนี้ เพื่อให้บริษัทสามารถปฏิบัติได้ตามแผนฟื้นฟูฯ บริษัทต้องมีการเพิ่มทุนจดทะเบียน
ซึ่งมีรายละเอียดดังต่อไปนี้

 ออกหุ้นสามัญใหม่จำนวน 30 ล้านหุ้น เพื่อนำเงินไปใช้ซื้อหนี้คืนหนี้แบบมีส่วนลด
(ปัจจุบันได้เสนอขายหุ้นสามัญเพิ่มทุนจำนวน 30 ล้านหุ้น ในราคาหุ้นละ 10 บาท
ให้แก่นักลงทุนเฉพาะเจาะจงเรียบร้อยแล้ว)

 การออกหุ้นสามัญใหม่จำนวน 18 ล้านหุ้น เพื่อใช้แปลงหนี้บางส่วนเป็นทุน
(บริษัทได้แปลงหนี้ส่วนที่เหลือของเจ้าหนี้กลุ่มที่ 3 เป็นทุนโดยออกหุ้นสามัญเพิ่มทุนจำนวน 18
ล้านหุ้นเรียบร้อยแล้ว)

นอกจากนี้แผนฟื้นฟูฯ ยังกำหนดให้มีการออกใบสำคัญแสดงสิทธิจำนวนไม่เกิน 750,283,671 หน่วย
เพื่อนำเงินที่ได้จากการออกและการใช้สิทธิตามใบสำคัญแสดงสิทธิมาใช้เป็นทุนหมุนเวียนในการดำเนินงานของบริษัท
ทั้งนี้ การออกใบสำคัญแสดงสิทธิดังกล่าวไม่เป็นเงื่อนไขในผลสำเร็จของแผนฟื้นฟูฯ นี้

สำหรับแผนฟื้นฟูฯ ของ JIOC ได้แบ่งกลุ่มเจ้าหนี้ออกเป็น 5 กลุ่ม
โดยมีสรุปรายละเอียดของยอดหนี้และแนวทางในการชำระหนี้ ดังนี้

[TABLE]

หมายเหตุ : 1. ยอดหนี้ในเจ้าหนี้แต่ละกลุ่มมีบางส่วนที่เป็นยอดหนี้ของบริษัทที่เกี่ยวข้อง ดังนี้

* ยอดหนี้ของเจ้าหนี้กลุ่ม 1 เป็นของบริษัท อคิวเมนท์ จำกัด ทั้งจำนวน เท่ากับ 1,402.39
ล้านบาท

** ยอดหนี้ของเจ้าหนี้กลุ่ม 2 และ 5 ประกอบด้วย

- บริษัท จัสมิน อินเตอร์เนชั่นแนล จำกัด (มหาชน) จำนวน 1,682.15 ล้านบาท

- บริษัท เอเซียส (ประเทศไทย) จำกัด จำนวน 1,444.22 ล้านบาท

2. ยอดหนี้ของเจ้าหนี้กลุ่ม 1 เป็นยอดหนี้ที่เจ้าหนี้ยื่นขอรับชำระหนี้ กลุ่ม 2 และ 5
เป็นยอดหนี้ที่เจ้าพนักงานพิทักษ์แจ้งยืนยันหนี้แล้ว ส่วนกลุ่ม 3 (ซึ่งเป็นหนี้ของเจ้าหนี้บริษัท เอเซียส
รีเยลแนล เซอร์วิส จำกัด จำนวน 140.92 ล้านบาท)
เจ้าพนักงานพิทักษ์ทรัพย์มีคำสั่งให้ไม่ได้รับชำระหนี้

ทั้งนี้ เพื่อให้ JIOC สามารถปฏิบัติได้ตามแผนฟื้นฟูฯ บริษัทต้องลดและเพิ่มทุนจดทะเบียน
ซึ่งมีรายละเอียดดังต่อไปนี้

 ลดทุนจดทะเบียนของ JIOC ให้เหลือ 10 บาท
หรือจำนวนทุนจดทะเบียนขั้นต่ำสุดตามที่กฎหมายอนุญาต

 เพิ่มทุนจดทะเบียนของ JIOC จำนวน 3 ล้านหุ้น เพื่อนำไปชำระหนี้คืนบางส่วน

 เพิ่มทุนจดทะเบียนของ JIOC จำนวนไม่เกิน 8,538,462 หุ้น เพื่อแปลงหนี้เป็นทุน